Vi har haft en uheldig proces i forbindelse med finansiering af boligkøb. Vi har gjort vores rådgiver (...eller mangel på samme) opmærksom på dette, men tænker andre måske kan bruge vores erfaring til noget. Rådgiveren er ked af at vi ikke er tilfredse - Men hey, det er jo ikke rådgiveren der står tilbage med 'lorten' (et lån der ikke er det rette og kommer til at koste os en meget større samlet tilbagebetaling end hvad der var nødvendigt).

Først var der rod i tidspunktet for mødet. Vi havde fået én tid pr. mail og rådgiver havde noteret noget andet i sin kalender. Det er selvfølgelig hvad der kan ske. Men det resulterer i, at vi fremkommer i hast til mødet, som vi endvidere ikke var blevet gjort bekendte med havde til hovedformål at fastlægge lånetype (d.v.s.vi møder forhastet op og uden den store forberedelse til fastlægning af lån).

Vi indikerer at vi er mest til fast rente og bliver ud fra dette rådet til 30år 2,5%. Endvidere er det dagen for Brexit afstemningen og vi får at vide at det hele er jo lidt usikkert pt. så det vil være bedst at kurssikre og tage beslutning nu. Det hopper vi jo på eftersom vi ikke helt er inde i hvad man i finansverdenen har spået omkring konsekvenserne af det ene eller det andet udfald af Brexit. Nogle dage efter finder vi så ud af at det man har spået om i finansverdenen er, at enten vil konsekvenserne af Brexit være fordele til danske boligejere med lån, status quo eller meget lille stigning. Denne information mener vi rådgiveren burde have forelagt for os.  

Der spørges indtil om vi vil have afdragsfrihed. Det er var egentlig ikke noget vi havde overvejet, men rådgiveren argumenterer for at det nok vil være rart med lidt ekstra råderum i økonomien de første 2år eftersom vi påtænker renoveringsprojekt i første år efter overtagelsen af hus. Afdragsfrihed var en 'nice to have' men ikke en 'need to have' for os. Vores økonomi kan bære at tegne et lån og betale det. Vi bliver orienteret om at det ikke vil have den store betydning økonomisk hvis det vælges og den hopper vi også på.

Sagen er endvidere den at vi har lagt en stor udbetaling på huset og dermed ikke havde behov for at låne særlig meget (ca. 1,6mio). Vi burde være blevet sat ind i muligheden for at vælge lån med kortere løbetid når man ligger en stor udbetaling. Det ville have sparet os for rigtig mange penge over låneperioden og kun givet anledning til en månedlig ydelse på omkring 1000kr mere end hvad vi endte med at sidde med i det 30 årige lån. 

Det bedste rådgiveren kunne have gjort til mødet var at sige at vi ikke behøvede fastlægge aftalen lige der, men at vi skulle gå hjem og sove på det og undersøge forskellige lånetyper og scenarier.

Allerede få dage efter gør vi opmærksomme på at vi ikke føler det er det rette vi er endt op med grundet manglende rådgivning og spørger ind til hvad det vil koste os at lave det om. Vi formoder det vil være mindre dyrt for os inden lånet er tinglyst eller udbetalt. Rådgiveren forklarer at personen var af den opfattelse af vi var mest til fast rente og at det vil koste ca. 51.000kr at lave om. Det kan godt være rådgiveren fik én opfattelse, men som rådgiver er det personens vigtigste opgave at udfordre os og præsentere os for alle forskellige muligheder der foreligger. Dernæst må vi tage stilling EFTER vi er blevet rådgivet om ALLE muligheder. 

Summa summarum: Vi sidder nu med et lån med en ÅOP på 3.7% og en samlet tilbagebetaling på ca. 1mio. over lånte beløb. Vi kunne have siddet med et lån med en ÅOP på 2.7% eller mindre og en samlet tilbagebetaling på kun ca. 360.000 over lånte beløb. That really sucks!!!

Vi skal overtage huset om under en uge og så vil vi snarest derefter bede om at få fremlagt vores muligheder for omlægning - trods det kommer til at koste os dyrt at få omlagt, hvilket så resulterer i at vores lån bliver højere end hvad der var nødvendigt. Vi vil selvfølgelig også rådføre os med andre realkreditinstitutter og overvejer ligeledes på det kraftigste at flytte alle vores bankforretninger inkl. firmaets til anden bank. 

Nordea bank har været et dyrt bekendtskab for os - men de er dygtige til at tjene penge til deres egen forretning!